**ELŐTERJESZTÉS**

**Körmend város Önkormányzata Képviselő-testülete 2014. június 25-i ülésére**

**Tárgy:** testvérvárosi szerződés Juzsnij várossal

Tisztelt Képviselő-testület!

A Képviselő-testület ez évben már döntött arról, hogy megerősíti kapcsolatait Juzsnij (Ukrajna) várossal. Ebből a célból delegáció is érkezett Körmendre, akik megerősítették ezen együttműködés reményét.

Időközben a sajtó útján az ukrajnai politikai és katonai események a napi híresemények részévé váltak. Szeretnénk megerősíteni azt, hogy Juzsnij városa nem érintett a belpolitikai –katonai eseményekben, azoktól területileg messze esik. Csak bizakodni tudunk abban, hogy ezen események nem zavarhatják meg a helyi önkormányzatoknak elsődlegesen a kulturális és turisztikai együttműködésre alapozott kapcsolataik kiépítését, fejlesztését, ezirányú törekvéseit.

A testvérvárosi szerződést a Testület elé tárjuk véleményezésre. Természetesen a partnervárosnak is meg kell saját fóruma előtt tárgyalnia a megállapodást ahhoz, hogy az kézjeggyel jóváhagyható legyen.

**HATÁROZATI JAVASLAT**

Körmend város Önkormányzata Képviselő-testülete megismerte a Juzsnij várossal (Ukrajna) kötendő testvérvárosi szerződést. A Képviselő-testület jóváhagyja a megállapodás megkötését azzal a szándékkal, hogy az megalapozza a két település kapcsolatainak elsődlegesen a kulturális és turisztikai, valamint a gazdasági területeken történő elmélyítését, a kulturális sokszínűség megőrzését, a sportbeli eredmények és lehetőségek bemutatását. A Képviselő-testület felhatalmazza a polgármestert a megállapodás aláírására és arra, hogy a kapcsolatok konkretizálása érdekében a szükséges lépéseket, kezdeményezéseket tegye meg a másik fél irányában.

Körmend, 2014. június 17.

**Bebes István**

**polgármester**